До кметовете и кметските наместници на населените места,

намиращи се на територията на област Хасково

**ОТВОРЕНО ПИСМО**

Уважаеми госпожи и господа кметове и кметски наместници на населените места, намиращи се на територията на област Хасково,

Надали сред Вас и сънародниците ни, живеещи по целия свят, има човек, чието сърце да не трепва при споменаването на Васил Левски. След няколко месеца ще отбележим сто четиридесет и девет години от неговата кончина и с чиста съвест може да кажем, че той не е забравен. От много отдавна в съзнанието на всички ни името му не е равносилно единствено и само на определенията за национален герой, идеолог и революционер. То се е превърнало в икона за вярващите, в кауза за идеалистите и в знаме за борещите се. Затова и трябва да бъдем безкомпромисни...

На 15.02.2019 г. в качеството си на зрелостник, обичащ българската история, изпратих отворено писмо до областния управител на област Хасково г-н Станислав Дечев и кмета на община Хасково г-н Добри Беливанов, в което настоях преклонението пред паметта на Апостола да се извършва не на 19, а на 18 февруари. В началото на лятото в сътрудничество с Областна администрация-Хасково организирах Националната историческа конференция „Съдбовните дати на България – истини и заблуди“, в която взеха участие учени от ПУ „Паисий Хилендарски“ и Тракийския университет в Стара Загора, музейни работници от Хасково, Димитровград, Харманли, Свиленград и Ивайловград, учители и ученици от града и областта. Твърдението, че Левски е обесен на 18 февруари, което се подкрепя от историческата общност в цялата страна, се доказа за пореден път и предложението ми за промяна на датата за отдаване на почит се одобри от присъстващите. В крайна сметка на местно ниво това стана факт. И през 2020, и през 2021 година Хасково се нареди до родния град на Дякона – Карлово, до старата българска столица – Велико Търново, до Пловдив, Асеновград, Каварна, Добрич и редица други градове и села от цялата страна, чиито жители свеждат глава пред Левски на исторически вярната дата.

Днес, близо три години по-късно, макар и вече като студент по история, пиша отново, но на всички Вас – кметовете и кметските наместници на населените места, намиращи се на територията на област Хасково, с молбата да последвате примера на областния си град, да организирате поклоненията на 18, а не на 19 февруари, и да станете част от общността на борещите се за възстановяване на историческата справедливост.

Силно се надявам, когато четете писмото ми, в мислите Ви да се появи не само ликът на Левски, към когото всички имаме дълг, но и образът на бъдещите поколения, на които дължим истината, а тя е, че нашият национален герой е обесен не на 19, а на 18 февруари.

01.12.2021 г. С уважение,

гр. Хасково Антон Атанасов